b'\n_START_ARTICLE_\nMy Melancholy Baby\n_START_PARAGRAPH_\nMy Melancholy Baby on Ernie Burnettin s\xc3\xa4velt\xc3\xa4m\xc3\xa4 ja George A. Nortonin sanoittama amerikkalainen popkappale._NEWLINE_Kappaleen tekij\xc3\xa4noikeudet rekister\xc3\xb6itiin nimell\xc3\xa4 "Melancholy" 31. lokakuuta 1911, tuolloin Burnettin silloisen vaimon Maybelle E. Watsonin sanoittamana. Laulua ei kuitenkaan julkaistu t\xc3\xa4ss\xc3\xa4 muodossa, vaan George A. Nortonin kirjoittamilla uusilla sanoilla vuotta my\xc3\xb6hemmin. Nykyisen nimens\xc3\xa4 kappale sai vuonna 1914._NEWLINE_Pianisti Ben Light on v\xc3\xa4itt\xc3\xa4nyt, ett\xc3\xa4 kappale oli alun perin h\xc3\xa4nen s\xc3\xa4velt\xc3\xa4m\xc3\xa4ns\xc3\xa4. Lightin mukaan h\xc3\xa4n kirjoitti kappaleen vuonna 1909 ollessaan 16-vuotias ja ty\xc3\xb6skennelless\xc3\xa4\xc3\xa4n pianistina denveril\xc3\xa4isess\xc3\xa4 y\xc3\xb6kerhossa. V\xc3\xa4itteest\xc3\xa4\xc3\xa4n huolimatta Light ei koskaan yritt\xc3\xa4nyt rekister\xc3\xb6id\xc3\xa4 kappaleen tekij\xc3\xa4noikeutta tai vied\xc3\xa4 juttua oikeuteen._NEWLINE_Laulun on ensimm\xc3\xa4isen\xc3\xa4 esitt\xc3\xa4nyt julkisesti 1912 Mozart-kahvilassa Denveriss\xc3\xa4 William Frawley, joka on my\xc3\xb6hemmin esiintynyt muun muassa Lucy Show\'ssa. Frawley kertoi sen tarinan 3. toukokuuta 1965 televisio-ohjelmassa I\'ve Got a Secret. Varhaiseen suosioon kappaleen nosti vaudeville-esiintyj\xc3\xa4 Walter Van Bruntin levytys vuonna 1915. Laulusta tuli hitti my\xc3\xb6s Gene Austinille, jonka versio vuodelta 1927 nousi listoilla kolmannelle sijalle. My\xc3\xb6hempi\xc3\xa4 levytyksi\xc3\xa4 ovat tehneet muun muassa Al Bowlly vuonna 1935, Coleman Hawkins vuonna 1938 ja Charlie Parker, Dizzy Gillespie ja Thelonious Monk vuonna 1950. Bamperos nauhoitti vuonna 1979 suomenkielisen version nimell\xc3\xa4 "Melankooli beibi"._NEWLINE_Laulu kuuluu koko elokuvan ajan elokuvassa The Roaring Twenties (1939), jossa sen tulkitsee n\xc3\xa4yttelij\xc3\xa4 Priscilla Lane._NEWLINE_Tarinan mukaan s\xc3\xa4velt\xc3\xa4j\xc3\xa4 Burnett haavoittui vakavasti ensimm\xc3\xa4isess\xc3\xa4 maailmansodassa ja menetti muistinsa. H\xc3\xa4n oli kadottanut tunnuslevyns\xc3\xa4 eik\xc3\xa4 sairaalaan tullessaan voinut muistaa edes kuka oli. Kun tunnuslevy l\xc3\xb6ydettiin taistelukent\xc3\xa4lt\xc3\xa4 ruumiiden joukosta, h\xc3\xa4nen oletettiin kaatuneen. My\xc3\xb6hemmin er\xc3\xa4s kentt\xc3\xa4sairaalassa potilaita viihdytt\xc3\xa4nyt pianisti ilmoitti "My Melancholy Baby" -kappaleen s\xc3\xa4velt\xc3\xa4j\xc3\xa4n kuolleen, ja alkoi soittaa kappaletta t\xc3\xa4m\xc3\xa4n muistoksi. Kun Burnett kuuli melodian, h\xc3\xa4nen muistinsa palautui. H\xc3\xa4n nousi istumaan s\xc3\xa4ngyss\xc3\xa4\xc3\xa4n ja huusi: "Min\xc3\xa4 kirjoitin tuon laulun!"'